作者:楊炎正
標題:賀新郎
內容:十日狂風雨。掃園林、紅香萬點，送春歸去。獨有荼䕷開未到，留得一分春住。早楊柳、趁晴飛絮。可奈暖埃欺晝永，試薄羅衫子輕如霧。驚舊恨，到眉宇。東風臺榭知何處。問燕鶯如今，尚有春光幾許。可歡一年遊賞倦，放得無情露醑。為喚取、扇歌裙舞。乞得風光遠兩眼，待為君、滿把金盃舉。扶醉玉，伴揮麈。